玉真公主別館苦雨贈衛尉張卿二首 二
作者：李白
朝代：唐

paragraphs: 苦雨思白日，浮雲何由卷。
稷卨和天人，陰陽乃驕蹇。
秋霖劇倒井，昏霧橫絕巘。
欲往咫尺塗，遂成山川限。
潨潨奔溜聞，浩浩驚波轉。
泥沙塞中途，牛馬不可辨。
飢從漂母食，閑綴羽陵簡。
園家逢秋蔬，藜藿不滿眼。
蟏蛸結思幽，蟋蟀傷褊淺。
廚竈無青煙，刀机生綠蘚。
投筯解鷫鸘，換酒醉北堂。
丹徒布衣者，慷慨未可量。
何時黃金盤，一斛薦檳榔。
功成拂衣去，搖曳滄洲傍。